|  |
| --- |
| Til alle høringsparter       |

Høring af udkast til lovforslag om ændring af miljøskadeloven, lov om miljøbeskyttelse og forskellige andre love (Præcisering af kredsen af personer, der kan anmode myndighederne om at træffe foranstaltninger m.v. efter miljøskadereglerne og klage over afgørelser herom)

Hermed sendes udkast til lovforslag om ændring af miljøskadeloven, lov om miljøbeskyttelse og forskellige andre love i offentlig høring.

Miljøministeriet skal venligst anmode om at modtage eventuelle høringssvar senest:

**mandag den 9. oktober 2023**

**Baggrund**

Lovforslaget er udarbejdet som en opfølgning på en begrundet udtalelse fra EU-Kommissionen, hvori Kommissionen konkluderede, at miljøansvarsdirektivets[[1]](#footnote-1) artikel 12, stk. 1, litra a, ikke er gennemført tilstrækkeligt klart og præcist i dansk ret, hvorfor den danske lovgivning ikke giver borgerne tilstrækkelig retssikkerhed.

Direktivets artikel 12 og 13 bestemmer, hvilke personer der kan anmode den kompetente myndighed om at træffe foranstaltninger vedrørende miljøskader eller overhængende fare for miljøskader og klage over myndighedens afgørelse herom. Det følger af artikel 12, stk. 1, litra a, at persongruppen fysiske eller juridiske personer ”som berøres eller kan forventes at blive berørt af en miljøskade” har disse rettigheder. Direktivets artikel 12, stk. 1, litra a, er gennemført i dansk ret ved begrebet ”individuel, væsentlig interesse”. Det er EU-Kommissionens vurdering, at direktivets ordlyd har et bredere anvendelsesområde end de danske gennemførelsesbestemmelser, idet direktivbestemmelsen også omfatter personer, der ”kan forventes at blive berørt” af en miljøskade.

Regeringen har besvaret EU-Kommissionens begrundede udtalelse i april 2023. Regeringen har tilkendegivet, at den er enig med EU-Kommissionen i, at ordlyden af de danske bestemmelser, der gennemfører miljøansvarsdirektivets artikel 12, stk. 1, litra a, kan være mere klar med hensyn til de tillagte rettigheder, der følger af bestemmelsen. Formålet med lovforslaget er derfor at præcisere dele af gennemførelsen af miljøansvarsdirektivet.

Direktivet er implementeret i flere forskellige love, herunder miljøskadeloven og lov om miljøbeskyttelse. Implementeringen ændres ved fremsættelse af ét samlet lovforslag.

**EU-retten**

Lovforslaget gennemfører dele af Europa-Parlamentet og Rådets direktiv 2004/35/EF af 21. april 2004 om miljøansvar for så vidt angår forebyggelse og afhjælpning af miljøskader.

**Administrative og erhvervsøkonomiske konsekvenser og principper for agil erhvervsrettet lovgivning**

Lovforslaget har ikke økonomiske eller administrative konsekvenser for erhvervet.

Principperne for agil erhvervsrettet lovgivning er ikke relevante for lovforslaget.

**Ikrafttrædelse**

Lovforslaget forventes at træde i kraft den 1. juli 2024.

**Høringssvar**

Udkastet til lovforslaget er sendt i høring hos de parter, der fremgår af vedlagte høringsliste og er samtidig offentliggjort på høringsportalen.

Eventuelle spørgsmål til udkast til lovforslaget kan rettes til følgende:

* Fie Mørup, fimoe@mim.dk

Høringssvar bedes sendt til mim@mim.dk med Cc. til fimoe@mim.dk **senest** **den 9. oktober 2023**.I høringssvar bedes angivet følgende i emnefeltet: "Høringssvar vedr. miljøskadeloven og andre love j.nr. 2023-3185 (angive organisation/navn eller lign).”

Ikke-ministerielle høringsparters svar vil blive offentliggjort på høringsportalen efter endt høring. Dette gælder også Datatilsynets eventuelle høringssvar. Ved afgivelse af høringssvar gives der samtykke til offentliggørelse, herunder afsenders navn og mailadresse.

Der kan i forbindelse med behandlingen af de modtagne høringssvar være behov for at videresende disse til anden myndighed. I det omfang, der i høringssvarene indgår personoplysninger, vil disse således kunne blive videresendt til anden myndighed med henblik på, at denne myndighed forholder sig til indholdet. Personoplysninger vil også kunne indgå i det høringsnotat, som ministeriet udarbejder på baggrund af høringen, og som offentliggøres på høringsportalen efter høringen.

Med venlig hilsen

Fie Mørup

1. Europa-Parlamentet og Rådets direktiv 2004/35/EF af 21. april 2004 om miljøansvars for så vidt angår forebyggelse og afhjælpning af miljøskader, som senest ændret ved forordning nr. 2019/1010 af 5. juni 2019. [↑](#footnote-ref-1)